ג'יידון סאנצ'ו

ג'יידון מאליק סאנצ'ו (באנגלית: Jadon Malik Sancho; נולד ב-25 במרץ 2000) הוא כדורגלן אנגלי המשחק בעמדת הקיצוני באסטון וילה מהפרמייר ליג בהשאלה ממנצ'סטר יונייטד.

 קריירת מועדונים 
 קריירה מוקדמת 
סאנצ'ו נולד בשכונת קמברוול  שבלונדון, למהגרים מטרינידד וטובגו. הוא גדל בשכונה הלונדונית קנזינגטון. הוא הצטרף למחלקת הנוער של ווטפורד בגיל שבע. בגיל 14 עבר למנצ'סטר סיטי, ששילמה עבורו כחצי מיליון פאונד, במסגרת תוכנית לקידום כישרונות צעירים בכדורגל. הוא הרשים באקדמיית הנוער של סיטי, ובמאי 2017 החל להתאמן עם הקבוצה הבוגרת. ביולי הוא נופה מסגל הקבוצה למשחקי קדם עונת 2017/18, עקב ויכוח על דקות משחק, אשר לפי השחקן הובטחו לו בחוזה.

 בורוסיה דורטמונד 
סאנצ'ו חתם בבורוסיה דורטמונד ב-31 באוגוסט 2017, תמורת סכום העברה של כשמונה מיליון לירות שטרלינג, נכלל באופן מיידי בקבוצה הבוגרת של דורטמונד וקיבל את חולצה מספר 7. הוא ביקש לעבור לדורטמונד על אף התעניינות בו מצד קבוצות פאר באירופה, ולמרות ניסיונותיה של קבוצתו הקודמת, ושל מאמנה, פפ גווארדיאולה, להשאירו. הוא ערך את הופעת הבכורה שלו ב-21 באוקטובר, כאשר נכנס כמחליף בדקות הסיום, בתיקו 2-2 עם איינטרכט פרנקפורט. בכך הפך סאנצ'ו לאנגלי הראשון שמשחק בבונדסליגה במדי דורטמונד. בנוסף, ערך שלוש הופעות במדי קבוצת המילואים של דורטמונד בשנת 2017. ב-14 בינואר 2018 פתח לראשונה בהרכב דורטמונד בשוויון המאופס מול וולפסבורג. ב-21 באפריל כבש את שער הבכורה שלו ככדורגלן מקצועני בניצחון 0–4 על באייר לברקוזן, והוסיף שני בישולים.

את עונת 2018/19 פתח עם שישה בישולים וארבעה שערים בתשעה משחקי הליגה הראשונים. ב-24 באוקטובר 2018 כבש את שער הבכורה שלו בליגת האלופות, בניצחון 0–4 על אתלטיקו מדריד.
סאנצ'ו זכה בתואר הראשון שלו בבורוסיה דורטמונד כאשר זכה בסופר קאפ הגרמני ב-2019 לאחר ניצחון 0–2 על באיירן מינכן כשהוא מבקיע את השער השני.

 מנצ'סטר יונייטד 
ב-23 ביולי 2021 חתם לחמש שנים במנצ'סטר יונייטד, ששילמה עבורו לבורוסיה דורטמונד 85 מיליון יורו (73 מיליון ליש"ט). ב-14 באוגוסט ערך את הופעת הבכורה שלו בקבוצה כמחליף, בניצחון 1–5 על לידס יונייטד. ב-23 בנובמבר כבש את שער הבכורה שלו במדי מנצ'סטר יונייטד בליגת האלופות, בניצחון 0–2 על ויאריאל. ב-28 בנובמבר כבש את שער הבכורה שלו בליגה מול צ'לסי, שהסתיים בתוצאה 1-1.

 השאלה לבורוסיה דורטמונד 
ב-11 בינואר 2024 הושאל לבורוסיה דורטמונד עד לסיום עונת 2023/24. במהלך ההשאלה, הוא רשם 21 הופעות, 14 בליגה ו-7 בליגת האלופות בהן כבש שלוש פעמים, פעמיים בליגה ופעם אחת בליגת האלופות.

 השאלה לצ'לסי 
ב-31 באוגוסט 2024 הושאל לצ'לסי.
ב-28 במאי 2025 בגמר גביע הקונפרנס נכנס בדקה ה-61 למשחק של צ'לסי נגד בטיס במצב של פיגור 1:0 והביא לשינוי במהלך המשחק, שהסתיים ב-1:4 לצ'לסי ובגביע אירופי לזכות הקבוצה האנגלית.

השאלה לאסטון וילה
ב-1 בספטמבר 2025 הושאל לאסטון וילה לעונה אחת.

 קריירה בינלאומית 
סאנצ'ו שיחק בנבחרות אנגליה הצעירות - עד גיל 16, עד גיל 17 ועד גיל 19. במאי 2017 היה סאנצ'ו חלק אינטגרלי בהרכב נבחרת אנגליה עד גיל 17, באליפות אירופה עד גיל 17. הוא כבש חמישה שערים, הגיע עם נבחרתו לגמר ונבחר לשחקן הטורניר. באוקטובר שיחק בגביע העולם עד גיל 17, כבש שלושה שערים וסייע לאנגליה לזכות בטורניר. הוא שיחק רק בשלב הבתים, על פי הסכם בין דורטמונד להתאחדות הכדורגל האנגלית, לפיו חזר סאנצ'ו לקבוצתו על מנת לשחק בליגה.

בזכות הופעותיו בתחילת עונת 2018/19 הוא זומן לסגל נבחרת אנגליה הבוגרת באוקטובר 2018 על ידי המאמן גארת' סאות'גייט. הוא ערך את הופעת הבכורה שלו במדים הלאומיים ב-12 באוקטובר 2018 כאשר נכנס כמחליף במקום ראהים סטרלינג בדקה ה-78, בתיקו 0-0 מול , במסגרת ליגת האומות.

בספטמבר 2019 הבקיע את שער הבכורה שלו במדי נבחרת אנגליה כשהבקיע צמד נגד קוסובו בניצחון 3–5 במסגרת מוקדמות יורו 2020.

 תארים 

 קישורים חיצוניים 

עמוד השחקן, באתר הרשמי של בורוסיה דורטמונד
עמוד השחקן, באתר התאחדות הכדורגל האנגלית

 הערות שוליים 

קטגוריה:חלוצי כדורגל אנגלים
קטגוריה:כדורגלנים אנגלים
קטגוריה:כדורגלני ווטפורד
קטגוריה:כדורגלני מנצ'סטר סיטי
קטגוריה:כדורגלני בורוסיה דורטמונד
קטגוריה:כדורגלני צ'לסי
קטגוריה:כדורגלני אסטון וילה
קטגוריה:כדורגלני נבחרת אנגליה
קטגוריה:כדורגלני יורו 2020
קטגוריה:כדורגלני מנצ'סטר יונייטד
קטגוריה:אנגלים שנולדו ב-2000